recursal/SuperWikiNEXT-32B huggingface dataset:
**סידני ג'יאנין זמרזל** (באנגלית: **Sydney Jeannine Zmrzel**; נולדה ב-19 במאי 1997) הידועה יותר בשם הבמה שלה, **מקסין דופרי** היא מתאבקת אמריקאית, המופיעה בארגון ההיאבקות WWE בתוכנית הדגל Raw. היא חברה בקבוצת אקדמיית אלפא.

ביוגרפיה
--------

לפני שעברה לענף ההיאבקות המקצועית, זמרזל הייתה מעודדת של קבוצת הפוטבול לוס אנג'לס ראמס ורקדנית של קבוצת הכדורסל פיניקס סאנס.

קריירת היאבקות מקצועית
----------------------

### WWE ‏ (2021–היום)

#### מלווה לזירה (2021–2023)

באוגוסט 2021, זמרזל נטלה חלק במבחן קבלה של ארגון ההיאבקות ה-WWE בלאס וגאס, נבדה והפכה לאחת מ-14 המשתתפים שקיבלו חוזה בארגון זה. תפקידה הראשון בענף ההיאבקות המקצועית היה שנה לאחר מכן בפרק של התוכנית *NXT*, כשהופיעה תחת שם הבמה **סופיה קרומוול** כמלווה לזירה ביחד עם רוברט סטון עבור המתאבק ון וגנר.

ב-22 ביולי 2022 בפרק של התוכנית *סמאקדאון*, שם הבמה שלה שונה למקסין דופרי, כשהופיעה לראשונה ברוסטר הראשי כאחותו של מקס דופרי (לפי העלילה), שתיפקד כמנהל קבוצת "Maximum Male Models" (בעברית: "מקסימום דוגמנים גברים"), קבוצה אשר כללה את המתאבקים מאסה ומנסואר. ב-7 באוקטובר בפרק של התוכנית *סמאקדאון*, מקס עזב את הקבוצה וחזר לגימיק הקודם שלו כ"אל. איי. נייט", צעד שהותיר את מקסין בקבוצה. בפברואר 2023, הקבוצה הועברה למותג Raw.

#### אקדמיית אלפא (2023–היום)

לאחר המעבר למותג Raw, דופרי נקלעה לעלילה קומית עם אוטיס לפיה היא ניסתה לגייס אותו לשורות קבוצת MMM. ניסיון זה הוביל לסדרת קטעים בין דופרי וצ'אד גייבל, שבהם השניים רצו את אוטיס לצידם. לבסוף, היא עזבה את קבוצתה והצטרפה לצמד אקדמיית אלפא, צעד שביסס את דמותה כחביבת הקהל.

ב-12 ביוני בפרק של התוכנית *Raw*, דופרי ואקדמיית אלפא היו מעורבים בפיוד עם ה-Viking Raiders (אריק ואיבר) וולהאלה. אוטיס וגייבל אימנו את דופרי בסדרת קטעים מאחורי הקלעים בכדי להפוך אותה למתאבקת. היא רשמה את קרב הבכורה שלה במסגרת קרב זוגות מעורב בין אקדמיית אלפא ל-Viking Raiders ב-3 ביולי בפרק של התוכנית *Raw*, כשהצמידה את ולהאלה לניצחון.

אליפויות והישגים
----------------

* **הישגים במגזין ההיאבקות Wrestling Observer Newsletter – WON**
	+ הגימיק הגרוע ביותר (2022)  - Maximum Male Models

קישורים חיצוניים
----------------

הערות שוליים
------------

1. ↑  הסיפור מאחורי רקדנית הפיניקס סאנס
**מרכז שיגורי הלוויינים ג'יוצ'ואן** (בסינית: **酒泉卫星发射中心**, אנגלית: **Jiuquan Satellite Launch Center** – בקיצור **JSLC**) הוא נמל חלל המשרת את סוכנות החלל הסינית בשיגורי החלל שלה. הנמל ממוקם במדבר גובי שבמונגוליה הפנימית, כ-1,600 ק"מ מבייג'ינג.

היסטוריה
--------

המרכז נוסד ב-1958 ובכך היה למרכז השיגור הראשון מבין שלושה ברפובליקה העממית של סין ולפעיל ביותר מביניהם. המרכז מרוחק ממקומות יישוב, ובאופן כללי הכניסה אליו אסורה לזרים. המרכז קרוי על שם היישוב הקרוב אליו ביותר, ג'יוצ'ואן (אנ').

מרכז ג'יוצ'ואן הוא חלק מ**עיר החלל דונגפנג** (东风航天城), הידועה גם בכינוי "בסיס 10" (十号基地) ו"בסיס דונגפנג" (东风基地), הכולל גם את מתקני הניסויים של חיל האוויר הסיני ואת מוזיאון החלל הסיני.

JSLC משמש בעיקר לשיגורים למסלולים נמוכים ובינוניים עם נטיית מסלול גבוהה, וכמתקן ניסויים לטילים ארוכי טווח. במרכז מצויים מרכז טכני, כני שיגור, מרכז בקרת שיגור, מרכז הבקרה והשליטה של המשימות המשוגרות, ומתקנים לוגיסטיים נוספים.

המרכז מכסה שטח של כ-2,800 קמ"ר ויכול להכיל בתוכו עד ל-20,000 אנשים. המתקנים והציוד במרכז נבנו עם סיוע הנדסי ומדעי של ברית המועצות.

מרכז ג'יוצ'ואן מהווה נקודה חשובה מאוד בתוכנית החלל הסינית. מהמרכז שוגר הלוויין הסיני הראשון – דונג פאנג הונג 1 ב-1970, וגם משימתה המאוישת הראשונה של סין – שנג'ואו 5, ב-15 באוקטובר 2003.

שנג'ואו 6 שוגרה גם היא מהמרכז ב-12 באוקטובר 2005 על גבי משגר צ'אנגג'נג וגם שנג'ואו 7 ב-25 בספטמבר 2008.

ראו גם
------

* מרכז שיגור הלוויינים טאיואן
* בייקונור
* קוסמודרום ווסטוצ'ני
* מרכז החלל קנדי
* מרכז שיגור הלוויינים שיצ'אנג
* סוכנות החלל הסינית
* תוכנית החלל הסינית

קישורים חיצוניים
----------------

ויקישיתוף מדיה וקבצים בנושא **מרכז שיגור הלוויינים ג'יוצ'ואן** בוויקישיתוף
* על מרכז החלל ג'יוצ'ואן (באנגלית)

הערות שוליים
------------

1. ↑
מרוץ הסירות *Postrodden* בין גריסלהאמן ואקרו 2022, עם סירת *Rescue Svante G* בצד שמאל למטה
 ים אולנד
 הים של אולנד, כפי שנראה מהאי אקרו
**ים אולנד** (בשוודית: **Ålands hav;** בפינית: **Ahvenanmeri**) הוא נתיב מים בדרום המפרץ הבוטני, בין אולנד לשוודיה. הוא מחבר את הים הבוטני עם הים הבלטי האמיתי (אנ'). החלק המערבי של אגן הים נמצא במים הטריטוריאליים של שוודיה ואילו החלק המזרחי נמצא במים הטריטוריאליים של פינלנד.

גאוגרפיה
--------

ים אולנד בעל שני תת-אגנים. האגן הראשי הוא ים אולנד עצמו, הנקרא גם אגן ים אולנד הצפוני. בדרום, יש את עומק לוגסקור הקטן יותר, הנקרא גם אגן לוגסקור או אגן ים אולנד הדרומי. החלק הצר ביותר בקצה הצפוני של האגן נקרא הקוורק הדרומי או דרום קווארקן (בשוודית: Södra Kvarken; בפינית: Ahvenanrauma). התעלה העוברת על קרקעית ים אולנד מכילה את הנקודה השנייה בעומקה של הים הבלטי, בעומק של 301 מטר. העומק הממוצע של ים אולנד הוא 75 מ', שטחו 5,477 קמ"ר ונפחו הוא 411 קו"ב. ים הארכיפלג וים אולנד מסדירים את חילופי המים בין מפרץ בוטניה לים הבלטי האמיתי.

על חופי ים אולנד קיים ארכיפלג, אך עם פחות איים מאשר בארכיפלג אולנד שבים הארכיפלג, שבין אולנד ובין יבשת פינלנד.

תחבורה
------

ים אולנד משמש כנתיב תחבורה ימי חשוב למעבורות השטות בין פינלנד לשוודיה. כמות האוכלוסייה המתגוררת בסמוך לים אולנד היא 67,700 תושבים, עם צפיפות ממוצע של כ-677 נפש לקמ"ר.

ישנו נתיב תחבורה מנמל קפלחר (בעירייה נורטלייה) למרייהאמן דרך ים אולנד מאז שנות 1960.

קישורים חיצוניים
----------------

ויקישיתוף מדיה וקבצים בנושא **ים אולנד** בוויקישיתוף

הערות שוליים
------------

1. ↑  Leppäranta, M. and Myrberg, K. (2009). *Physical oceanography of the Baltic Sea*. Springer Verlag. doi:10.1007/978-3-540-79703-6. ISBN 978-3-540-79703-6.`{{cite book}}`: תחזוקה - ציטוט: multiple names: authors list (link)
2. ↑  Lasse Jansson (19 ביוני 2014). "Vad hände sen med de gamla färjorna" (בשוודית). Aftonbladet. נבדק ב-30 בינואר 2016. `{{cite web}}`:  (עזרה)
**ליביניו** (באיטלקית: **Livigno**) היא עיירה ורשות מקומית בפרובינציית סונדריו (Sondrio) בחבל לומברדיה שבאלפים האיטלקיים. ליביניו הוא גם שמו של אתר הסקי הצמוד לעיירה.

גאוגרפיה
--------

ליביניו נמצאת 1,816 מטר מעל פני הים. הנהר המרכזי שעובר דרך העיירה נקרא **Spöl** או **Aqua Granda**. ליביניו היא אחת העיירות האיטלקיות היחידות שאינה שייכת מבחינה גאוגרפית לאגן הים התיכון אלא לאגן הים השחור. חלק מהכפר הישן נהרס לחלוטין בשנות ה-60, כתוצאה מיצירתו של אגם מלאכותי (Lago di Livigno).

היסטוריה
--------

המתיישבים הראשונים בליביניו היו ככל הנראה רועים בימי הביניים. מסמכים קדומים אודות האזור כינו אותו "Vinea et Vineola". שם לטיני זה אינו מתייחס לקיומם של כרמים באזור, אלא מגיע מהשפה הגרמנית ומשמעותו מפולת שלגים. האזור היה מאז ומתמיד חשוף למפולות, כאשר האחרונה שבהן הכתה ב-1951 וגרמה למותם של שבעה בני אדם.
עד שנות ה-70 הייתה ליביניו עיירה חקלאית, אולם בעשורים האחרונים היא מתבססת בעיקר על תיירות – הן של גולשי סקי וסנובורד בחורף והן של מטיילים ורוכבי אופניים בקיץ.

אתר הסקי
--------

מרחב הגלישה של ליביניו מרחב הגלישה של ליביניו מתפרס על פני שני רכסים, Mottolino ו-Carosello, וכולל 115 ק"מ של מסלולים לכל הרמות בגבהים שבין 1,800 ל-3,000 מטר. אתר הסקי מהווה חלק ממרחב אלטה ולטלינה (Alta Valtellina) שכולל גם את האתרים בורמיו (Bormio), סנטה קתרינה (Santa Caterina) וסטלביו (Stelvio). הסקי פס המורחב מכסה 220 ק"מ של מסלולים.

בליביניו לבדו יש 30 מעליות, שמסוגלות לשנע יותר מ-47 אלף גולשים בשעה. המסלולים רחבים, חלקים, מתוחזקים היטב ומתאימים בעיקר לגולשים מתחילים ובינוניים. 
האתר הוא גם ביתו של הסנופארק הגדול ביותר באיטליה – Mottollino Snowpark – שכולל מגוון רחב של מתקנים לגולשי פריסטייל ואף אירח תחרויות בינלאומיות. נוסף לכך יש באתר שני סנופארקים נוספים, שני מסלולי בורדר קרוס ומרחבי אוף פיסט לגולשי פרירייד.

פטור ממס
--------

אחד מגורמי המשיכה הגדולים שמביאים תיירים לליביניו הוא מעמדה המיוחד כעיירת דיוטי פרי. המחירים בכל חנויותיה פטורים ממס ערך מוסף, מה שהופך מוצרי אלכוהול, טבק ופרפומריה לזולים במיוחד. למרות שקיימות עדויות לכך שליביניו נהנתה מפטור ממס כבר במאה ה-16, הפטור הנוכחי הוכנס לתוקף על ידי האימפריה האוסטרו-הונגרית בסביבות 1840, אושר מחדש בשנת 1910 ולאחר מכן ב-1960 על ידי הקהילה הכלכלית האירופאית. אמנם מע"מ אינו משולם אך מס הכנסה כן, ולכן ליביניו לא יכולה להיחשב מקלט מס.
הסיבה לפטור שקיבלה ליביניו ממס היא הקושי בהגעה אליה בימי החורף והיסטוריה ארוכת שנים של עוני באזור. לאורך השנים, שליטים רצו להבטיח שתושבים ירצו להתגורר באזור (כדי לטעון לבעלות על השטח) ולכן נתנו את התמריץ. סיבה נוספת היא שההכנסות הצפויות ממסים באזור היו זניחות בכל מקרה.

כיום יש שלוש דרכים המובילות לליביניו. שתיים משווייץ – מעבר Forcola di Livigno שפתוח רק בקיץ ומנהרת Munt la Schera, ואחת מאיטליה – מעבר Foscango. עקב הפיתוח התיירותי המואץ של השנים האחרונות והשיפור בתשתיות הכבישים, רבים רואים את הפטור ממס של ליביניו כלא מוצדק. להגנתו ניתן לומר שהוא מייצר כמה מאות מקומות עבודה (בתחום הקמעונאות בעיקר).

קישורים חיצוניים
----------------

ויקישיתוף מדיה וקבצים בנושא **ליביניו** בוויקישיתוף
* אתר האינטרנט הרשמי של ליביניו
* ליביניו, באתר ynet
* מרחב הגלישה של אלטה ולטלינה
* איציק סבן, ליביניו הלבנה, באתר ישראל היום, 28 בדצמבר 2012

|  |  |
| --- | --- |
| בקרת זהויות עריכת הנתון בוויקינתונים | 
* HDS: 007078
* LIR: 1381
* NKC: xx0092371

 |
**על שיווי משקל של שטחים מישוריים** (ביוונית: **Περὶ ἐπιπέδων ἱσορροπιῶν**) הוא חיבור בשני חלקים שנכתב על ידי ארכימדס. החלק הראשון מבסס את עקרון המנוף, וממקם את מרכזי הכובד של המשולש והטרפז. תיאורו של ארכימדס את מרכז הכובד, שהוא אחד המושגים היסודיים של המכניקה, הוא התיאור המוקדם ביותר של המושג המצוי בספרות המדעית. לפי פאפוס מאלכסנדריה, עבודתו של ארכימדס על מנופים גרמה לו לקבוע: "תנו לי נקודת משען, ואניף את העולם". החלק השני, שמכיל 10 טענות, חוקר את מרכזי הכובד של מקטעים פרבוליים.

מבנה הטקסט
----------

החלק הראשון מכיל 15 טענות ושבעה פוסטולטים. בטענה שש ארכימדס מציג את עקרון המנוף, וקובע כי במנופים "משקולות נמצאות בשיווי משקל במרחקים הופכיים למשקלים שלהן". בטענות עשר וארבע עשרה בהתאמה, ארכימדס ממקם את מרכזי הכובד של המקבילית והמשולש. בנוסף, בטענה חמש עשרה הוא ממקם את מרכז הכובד של הטרפז. החלק השני, שמכיל 10 טענות, חוקר מרכזי כובד של מקטעים פרבוליים באופן בלעדי, ומתבסס על חלק מהטענות המופיעות בחיבורו תרבוע הפרבולה. 

### טענות בולטות

**טענה 14 (חלק הראשון)** - מרכז הכובד של כל משולש נמצא בנקודת החיתוך של הקווים שנמתחים בין כלי שני קודקודים לאמצעי הצלעות הנגדיות להם.

כלומר מרכז הכובד של משולש הוא בנקודת מפגש התיכונים של המשולש.

**טענה 15 (חלק ראשון)** - יהיו *AD*,*BC* שתי הצלעות המקבילות של הטרפז *ABCD*, כך ש-*AD* היא הקטנה יותר, ואם *E* ו-*F* הן נקודות האמצע של *AD* ו-*BC* בהתאמה, אז מרכז הכובד של הטרפז הוא בנקודה *G* על *EF* שמקיימת: {\displaystyle GE:GF=(2BC+AD):(2AD+BC)}.

**טענה 8 (חלק שני)** - יהי *AO* הקוטר של המקטע הפרבולי, ו-*G* מרכז הכובד שלו, אז: {\displaystyle AG={\frac {3}{2}}GO}.

כלומר ארכימדס מוכיח שמרכז הכובד של מקטע פרבולי נח על הקוטר של המקטע הפרבולי, ומחלק אותו ביחס של 2:3.

**טענה 10 (חלק שני)** - יהי  *PP'B'B*  חלק הפרבולה המוקצה על ידי שני מיתרים מקבילים *PP'*  ו-*BB'* , אשר נחצים לקטעים שווים בנקודות *N* ו-*O* בהתאמה על ידי קוטר המקטע *ANO* (כאשר *N* קרוב יותר מ-*O* ל-*A*, קודקוד המקטע), ואם *NO* מחולק לחמישה קטעים שווים כך ש-*LM* הוא הקטע האמצעי (כאשר *L* קרוב יותר מ-*M* ל-*N*), אז, אם *G* היא נקודה על *LM* כך ש-:{\displaystyle LG:GM=BO^{2}\cdot (2PN+BO):PN^{2}\cdot (2BO+PN)}, אז *G* היא מרכז הכובד של השטח המישורי  *PP'B'B* .

התפקיד של טענות 8 ו-10 בחלק השני אנלוגי לתפקיד שממלאות טענות 14 ו-15 בחלק הראשון; בדיוק כשם שהטרפז ניתן לקבלה על ידי "חיסור" של שני משולשים שאחד מוכל בשני, כך גם חלק המקטע הפרבולי שמוגדר בטענה האחרונה בחלק השני ניתן לקבלה כ-"חיסור" של שני מקטעים פרבוליים.

המשפט המרכזי
------------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה.

קישורים חיצוניים
----------------

* On the equilibrium of planes

הערות שוליים
------------

1. ↑  קוטר פרבולי, בדומה לקוטר של מעגל, מוגדר כקו הישר שחוצה אוסף של קטעים המוקצים על ידי חיתוך של אוסף של ישרים מקבילים עם הפרבולה. במקרה של מקטע פרבולי, הישרים הנ"ל מקבילים לבסיס המקטע.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12189984s (data)
* GND: 4504411-9
* LCCN: no2004099675
* VIAF: 176050903
* WorldCat (עם VIAF): 176050903

 |
טירון נמצא בצד שמאל. ההרגל של טירון שונה לרוב מזה של האחיות המוצהרות המלאות.
**פרח כמורה** הוא אדם בתקופת הכשרתו לתפקיד כומר בכנסייה נוצרית. פרח כמורה יכול להיות בשלבים דתיים שונים טרם כניסתו לתקופה זו, כגון: פרח (נוצרי הטרם קיבל על עצמו את נדרי הדת), נזיר או חבר במסדר דתי (אנ'). תקופה זו כוללת לעיתים קרובות לימוד אינטנסיבי, תפילה, חיים בקהילה, לימוד חיי הנדר, העמקת מערכת היחסים עם אלוהים, העמקת המודעות העצמית של האדם ושיקוף עצמי. משך הכשרתו של פרח כמורה הוא שנה אחת; לא ניתן להאריך את משך ההכשרה מעבר לשנתיים. בכנסייה האורתודוקסית, תקופת פרח הכמורה היא שלוש שנים לפני שניתן לבצע טונזורה (אנ') לנזיר או נזירה, אם כי ניתן לוותר על הליך זה. פרח הכמורה היא התקופה בה על האדם להכיר את הקהילה ועל הקהילה להכיר את האדם. פרחי הכמורה צריכים לשאוף להעמיק את הקשר שלהם עם אלוהים ולגלות את הכריזמה (מתנת האל) של הקהילה.

> תקופת פרח הכמורה, שדרכה מתחילים החיים במכון, מסודרת כך שהפרחים יבינו טוב יותר את ייעודם האלוהי, ואכן זה הראוי למכון, יחווה את אורח החיים של המכון ויעצב את נפשו ולבו ברוחו, וכדי שכוונתו והתאמתו תיבחנה.
> 
> 
> —קוד המשפט הקאנוני 1983, קאנון 646
> 

בכמה קהילות של פרחי כמורה, בעיקר נזיריות, הפרח לובש לעיתים קרובות בגדים הנבדלים מלבוש חילוני אך אינו הלבוש המלא של חברים מוסמכים בקהילה. סדר יומם כולל בדרך כלל השתתפות בשעות הקאנוניות (אנ'), עבודה פיזית ושיעורים על החיים הדתיים. תרגילים רוחניים ומבחני ענווה הם מאפיינים נפוצים גם בתקופת פרחי הכמורה.

באופן אידאלי, על בכיר בקהילה למנות חבר מנוסה מהקהילה לשמש כמאסטר הפרחים (אנ'), המלמד את פרחי הכמורה במהלך הכשרתם.

לקהילות דתיות שונות יש דרישות שונות עבור משך התקופה. על פרח הכמורה להשלים פוסטולנטיות (אנ') לפני הקבלה להכשרה, משך זמן ההמתנה כפוסטולנט עשוי להימשך בין מספר חודשים או עד לכשלוש שנים.

ברוב הקהילות פרח רשאי לעזוב את ההכשרה בכל עת, הממונים רשאים לפטר אותם עם או בלי סיבה. בסיום התקופה, הפרחים מתקבלים לקבלת הנדרים (שמהווים את סיום הכשרת הכמורה) או מתבקשים לעזוב. הנדר המחייב, בו הנזיר מתחייב להקדיש את כל חייו לתפקידו מגיע בשלב מאוחר יותר.

המונח *novitiate* בלטינית בעל כפל משמעות ומתייחס גם לפרחי הכמורה וגם לבניין, למעונות או למתחם המוקדש לפרחים עבור צרכים שונים, כגון לימודים, חינוך או מגורים.

ראו גם
------

* נזירות


1. ↑  CIC, canon 648
**ג'וני לי אובראיינט השלישי** (באנגלית: **Johnny Lee O'Bryant III**; נולד ב-1 ביוני 1993) הוא כדורסלן אמריקאי המשחק בעמדות הפאוור פורוורד והסנטר.

קריירת מכללות
-------------

אובראיינט למד ושיחק בין השנים 2011–2014 באוניברסיטת המדינה של לואיזיאנה, בה עבר את רף 1,000 הנקודות ו-700 הריבאונדים. בעונות 2013 ו-2014 נבחר לחמישיית העונה של המחוז הדרום-מזרחי (SEC) בליגת המכללות.

קריירה
------

### מילווקי באקס

ב-26 ביוני 2014 נבחר אובראיינט במקום ה-36 בדראפט 2014 על ידי מילווקי באקס. ב-30 ביולי 2014 חתם על חוזה עם הבאקס לאחר לרשם ממוצע של 8.2 נקודות למשחק בחמישה משחקים בליגת הקיץ של ה-NBA. ב-9 באוקטובר סבל ממתיחה ברצועת ברכו הימנית, אשר השביתה אותו מ-25 המשחקים הראשונים של העונה. את הופעת הבכורה שלו עבור הבאקס ערך ב-17 בדצמבר. ב-26 בדצמבר קלע שיא הנקודות שלו באותה עונה, 12 נקודות בניצחון 107–77 על אטלנטה הוקס.

ב-29 ביוני 2016 שיחררו הבאקס את אובראיינט מהקבוצה.

ב-23 בספטמבר 2016 חתם אובראיינט על חוזה בוושינגטון וויזארדס. ב-21 באוקטובר, לאחר שהופיע בארבעה משחקי קדם-עונה עבור הקבוצה, החליטו הוויזארדס לוותר על שירותיו.

### נורת'רן אריזונה סאנס/דנוור נאגטס

ב-11 בנובמבר 2016 חתם אובראיינט בקבוצת הבת של פיניקס סאנס, נורת'רן אריזונה סאנס מליגת הפיתוח של ה-NBA. בהופעת הבכורה שלו עבור הקבוצה הוא תרם 18 נקודות ו-12 ריבאונדים בניצחון 122–106 על איווה אנרג'י. ב-16 בינואר 2017, הוא נבחר לשחקן השבוע בליגת הפיתוח, על משחקו בין 9 בינואר ל-15 בינואר.

ב-26 בינואר 2017 חתם על חוזה ל-10 ימים עם דנוור נאגטס, ובסיומו חתם על חוזה נוסף בקבוצה ל-10 ימים נוספים. הוא חזר לנורת'רן אריזונה סאנס ב-16 בפברואר לאחר תום החוזה השני שלו. יומיים לאחר מכן, הוא השתתף במשחק האולסטאר של ליגת הפיתוח.

### שרלוט הורנטס

ב-24 בפברואר 2017 חתם אובראיינט על חוזה ל-10 ימים עם שרלוט הורנטס. ב-4 במרץ 2017 קלע שיא קריירה של 15 נקודות בניצחון 112–102 על דנוור נאגטס. יומיים לאחר מכן חתם על חוזה נוסף של 10 ימים עם ההורנטס, ובסיומו הוא חתם על חוזה רב שנתי בקבוצה.

ב-7 בפברואר 2018 הועבר אובראיינט בטרייד לניו יורק ניקס, יחד עם שתי בחירות דראפט עתידיות, תמורת וילי הרננגומז. אובראיינט שוחרר מהניקס ביום שלאחר העסקה.

### מכבי תל אביב

ב-31 ביולי 2018 חתם לעונה במכבי תל אביב מליגת העל הישראלית ומהיורוליג. ב-27 בדצמבר 2018 קלע אובראיינט שיא קריירה של 32 נקודות ביחד עם 5 ריבאונדים, 3 אסיסטים, 3 חטיפות, חסימה אחת ומדד של 44 נקודות בניצחון 94–92 על אולימפיה מילאנו, כשבסיום המחזור הוא נבחר לשחקן המצטיין של המחזור ביורוליג.

### לוקומוטיב קובאן

ב-14 באוגוסט 2019 חתם אובראיינט בלוקומוטיב קובאן, המשחקת בליגת העל הרוסית וביורוקאפ.

קישורים חיצוניים
----------------

ויקישיתוף מדיה וקבצים בנושא **ג'וני אובראיינט** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ESPN
* פרופיל, באתר היורוליג

הערות שוליים
------------

1. ↑  ynet ספורט, ג'וני אובראיינט חתם במכבי תל אביב, באתר ynet, 31 ביולי 2018
2. ↑  אובראיינט נבחר ל-MVP של המחזור ביורוליג, באתר ערוץ הספורט, 29 בדצמבר 2018
3. ↑  ג'וני אובריאנט חתם בשורות לוקומוטיב קובאן, באתר וואלה!‏, 14 באוגוסט 2019
קומביין מתוצרת רוסטסלמאש דגם RSM F 1300 בתערוכת Agritechnica‏ 2017.
**רוסטסלמאש** (ברוסית: **Ростсельмаш**) היא חברת ציוד חקלאי רוסית, שבסיסה ברוסטוב על הדון. החברה נוסדה בשנת 1929. היא מייצרת בעיקר קומביינים. הכנסות החברה בשנת 2005 היו 400 מיליון דולר. בעבר שימשה כנותנת חסות למועדון הכדורגל שנקרא פעם רוסטסלמאש ושינה שמו לרוסטוב.

שם החברה הוא קיצור מילולי של **רוסטובסקי זאבוד סלסקוחוזייסטבניך מאשין** (רוסית: Ростовский Завод Сельскохозяйственных машин), מפעל רוסטוב למכונות חקלאיות.

היסטוריה
--------

רוסטסלמאש נוסדה בשנת 1929 כקבלן ממשלתי, המייצר מגוון מוצרים לחוות מדינה. בשנת 1931, יוצרו מכונות הקטיפה הראשונות מדגם סטאלינץ, שהוצג לראשונה בתערוכת התעשייה העולמית בפריז בשנת 1937 ועד 1940 נבנו חמישים אלף יחידות.

במהלך מבצע ברברוסה פירקה רוסטסלמאש את המפעל ברוסטוב, והתמקם בטשקנט, בירת אוזבקיסטן. הייצור עבר ממוצרים חקלאיים לציוד צבאי עד סוף המלחמה. בשנת 1943 הוחזר קו הייצור לרוסטוב.

לאחר המלחמה נבנו דגמי סטאלינץ-6 ובשנת 1955 החל רוסטסלמאש להתמחות בייצור מכשירים להפקת תבואה.

בשנת 1986 קומביינים מסדרת דון הוצגו לראשונה; אלה יחד עם טרקטורים נמכרו בצפון אמריקה, אך היה להם מוניטין של איכות ירודה, חוסר נוחות למשתמש, אמינות ירודה וחוסר זמינות בחלקים.

לאחר נפילת ברית המועצות, רוסטסלמאש הפכה ממפעל ממשלתי לחברת מניות ב-1992, שהופרטה במלואה בשנת 2000. הבעלים החדשים היו אנשי העסקים קונסטנטין באבקין, דמיטרי אודראס ויורי ריאזאנוב שסייעו בשנת 1990 להוציא את רוסטסלמאש ממיתון.

בשנת 2007, השתלטה החברה על חברת בוהלר תעשיות מוויניפג בקנדה.

ספונסר ספורטיבי
---------------

רוסטסלמאש היה הספונסר הראשי של מועדון הכדורגל רוסטוב במשך שנים רבות. בנוסף, רוסטסלמאש היא הספונסר העיקרי של מועדון הכדוריד נשים רוסטוב-דון, הנחשב לאחד החזקים בליגת העל הרוסית בכדוריד נשים.

קישורים חיצוניים
----------------

ויקישיתוף מדיה וקבצים בנושא **רוסטסלמאש** בוויקישיתוף
* 

* אתר האינטרנט הרשמי של רוסטסלמאש

הערות שוליים
------------

1. ↑  Buhler Industries Inc (BUI.
2. ↑  Pakosh, Jarrod. *Versatile Tractors: A Farm Boy's Dream*. Boston Mills Press. ISBN 978-1550464160.

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n00016729
* VIAF: 153568610
* WorldCat (עם VIAF): 153568610

 |
**אנחנו לא מלאכים** (באנגלית: **We're No Angels**) הוא סרט קומדיה אמריקאי משנת 1955 בבימויו של מייקל קורטיז עם המפרי בוגרט, פיטר יוסטינוב ואלדו ריי בתפקידים הראשיים.

התסריט מבוסס על המחזה My Three Angels של סם ובלה ספיבק שהוא עצמו מבוסס על המחזה הצרפתי La Cuisine Des Anges (לה קוויזין דז-אנז') מאת Albert Husson (אלברט היסון) (אנ').

ב-1989 הופק רימייק באותו שם עם רוברט דה נירו, שון פן ודמי מור הקשור באופן רופף למחזה.

הסרט שייך ל"סרטי חג המולד" העלילה מתרחשת בערב החג כשהמשפחה חוזרת מהכנסייה וחוגגת סביב שולחן עמוס מאכלים לאור עץ אשוח מואר ומקושט שהוכן על ידי "שלושה מלאכים".

תקציר העלילה
------------

ערב חג המולד, 1895 שלושה אסירים שפוטים לתקופות ארוכות, בורחים מבית הכלא באי השדים, מגיעים לקאיין מתבוננים באונייה בנמל שתשיט אותם לצרפת עם מסמכים מזויפים. השלושה הם ג'וזף (המפרי בוגרט), אלברט (אלדו ריי) וז'ול (פיטר יוסטינוב). ג'וזף הוא נוכל וזייפן ואלברט וז'ול הם רוצחים. אלברט נושא איתו כל הזמן קופסה ובתוכה נחש ארסי בשם "אדולף". בינתיים הם ממשיכים לגנוב אוכל ולכייס את רופא האונייה (ג'ון סמית) המגיע לחוף. הם מוצאים שם מכתב המיועד למר פליקס דוקטל בעל חנות כלבו.

הם נכנסים לחנות במטרה לשדוד אבל פליקס דוקטל (לאו ג. קרול) מקבל אותם יפה והם מציעים לתקן את גג הבית הדולף. תוכניתם היא לשדוד את החנות בלילה, להתלבש כג'נטלמנים ולברוח. דרך החלון הם מאזינים לדו-שיח בין פליקס לאשתו אמילי (ג'ואן בנט). פליקס היה בעל עסק בפריז שפשט רגל. בן דודו אנדרה טרושאר (בזיל ראת'בון) שילם את חובו ושלח אותו לנהל את החנות בקאיין בתנאי שלאחר שנה יראה רווח אחרת יפטר אותו. במכתב מודיע כי הוא בא לביקורת יחד עם אחיינו פול (ג'ון בר) המיועד להתחתן עם בתו של בונה ספינות עשיר (ולא עם איזבל דוקטל).

איזבל דוקטל (גלוריה טאלבוט) בתם בת ה-18 מאוהבת בפול וכאשר היא קוראת את המכתב על אירוסיו לאחרת היא מתמוטטת. השלושה מרגיעים אותה ואלברט מחזיר לה את הביטחון העצמי ואומר לה שהיא אטרקטיבית.

השלושה מכינים למשפחת דוקטל ארוחת חג מולד עשירה שבמרכזה צלי של תרנגול הודו, פרחים מהודרים ועץ אשוח מואר ומקושט - הכל מדברים שגנבו בעיר. לבסוף הם שרים למשפחה על שלושת המלאכים שירדו מהשמים בחג המולד.

אווירת החג נעכרת כשמגיעים לחנות אנדרה טרושאר ואחיינו פול. אנדרה מתגרה בפליקס על כך שאינו מסוגל לנהל את החנות. הוא לוקח לחדרו את ספר החשבונות ומחרים לאלברט את הקופסה באשמה של גנבה. בחדר הנחש "אדולף" מכיש אותו למוות. האסירים מחפשים את אדולף בכל הבית ולא מוצאים.

ג'וזף מזייף צוואה של אנדרה ובו מתחלקת הירושה בין פול לפליקס ומגניב אותה לחדרו של פול. פול שורף את הצוואה בחדרו ומודיע לכולם שאין צוואה וכי כל הירושה עוברת אליו. הוא נכנס להיפרד מאנדרה והנחש אדולף ממית גם אותו.

רופא האנייה מגיע לחנות לבדוק מה קרה והשלושה "משדכים" בינו לאיזבל.

כעת הכל מושלם, כל הבעיות של המשפחה נפתרו, אהבה וירושה. השלושה נפרדים ממשפחת דוקטל אבל מגיעים להסכמה כי העולם החיצוני יותר מופרע מהעולם המסודר בכלא ומחליטים לחזור לכלא כשהילה של מלאכים מעל ראשם ומעל הקופסה של אדולף...

קישורים חיצוניים
----------------

* "אנחנו לא מלאכים", במסד הנתונים הקולנועיים IMDb (באנגלית)
* "אנחנו לא מלאכים", באתר נטפליקס
* "אנחנו לא מלאכים", באתר AllMovie (באנגלית)
* "אנחנו לא מלאכים", באתר Rotten Tomatoes (באנגלית)
* "אנחנו לא מלאכים", במסד הנתונים הקולנועיים KinoPoisk (ברוסית)
* קדימון לאנחנו לא מלאכים 1955, באתר יוטיוב
* אנחנו לא מלאכים 1955, באתר TCM
**בוביט** (שם מדעי: ***Eunice aphroditois***) היא מין של תולעת רב-זיפית שוכנת ימים טרופיים, לרוב לאורך האוקיינוס האטלנטי אך גם לחופי האזור האינדו פסיפי, לרוב סביב שוניות אלמוגים. מקור השם הוא מהתקרית של לורנה וג'ון בוביט, בו האישה חתכה את איברו של בעלה.

תיאור
-----

תולעת זו היא קרניבורית בעלת גפי פה מעוקלים וחדים המותאמים לתפיסת טרף חולף ובעלת שלד חיצוני המכוסה בקרסים דמויי גפיים העוזרים לה להתקדם בין הסלעים והאבנים. אורכה יכול להגיע מ-10 סנטימטרים עד לשלושה מטרים, ואולם רוחבה קצר יחסית – עד 2.5 סנטימטר בממוצע. היא צדה ממארב מתוך החול או הבוץ הימי, כשהיא יכולה להתחפר עד לעומק 95 מטר מתחת פני הים, אך תמיד צמוד לקרקעית הים מאחר שהיא שחיינית גרועה. צבע התולעת משתנה בין שחור מתכתי לסגול ועד זהוב, כשהלסתות מפוספסות בפסים כהים.

התולעת בעלת שתי עיניים וחמישה מחושים המותאמים לחוש כל יצור הנע מעליה, למשל דגים או חסילונים. בעזרת הלסתות הפעורות לרווחה היא יכולה לשלוח מתקפה מהירה מהיכולת לראות ולסתותיה יכולות לקרוע פיסות מזון לשניים. היא יכולה לפגוע גם באנשים או באיומים אחרים, כך שיש לשמור ממנה מרחק. מספר דגים למדו לנשוף על החולות באזורים בהם היא מסתתרת וכך מקלקלים לה את ההסוואה החשובה.

תולעי הבוביט הן חסרות איברי רבייה והן פולטות בעת מתואמת את הביציות ותאי הזרע בתיאום למים, שם הם צפים ומתפתחים. מרבית הביצים נאכלות ורק בודדות שורדות. תולעת בוגרת יכולה לשרוד למשך שלוש עד חמש שנים.

ראו גם
------

* וובסטרפריון - סוג תולעת טורפת גדולה שדמתה לבוביט.

קישורים חיצוניים
----------------

ויקישיתוף מדיה וקבצים בנושא **בוביט** בוויקישיתוף
* בוביט, באתר ITIS (באנגלית)
* בוביט, באתר NCBI (באנגלית)
* בוביט, באתר האנציקלופדיה של החיים (באנגלית)
* בוביט, באתר GBIF (באנגלית)
**אניס בן חתירה** (בערבית: **أنيس بن حتيرة**, בגרמנית: **Änis Ben-Hatira**, נולד ב-18 ביולי 1988 בברלין המערבית שבגרמניה המערבית) הוא כדורגלן תוניסאי-גרמני המשחק בעמדת הקשר.

קריירת מועדונים
---------------

בן חתירה נולד בברלין המערבית, ושיחק בנעוריו בהרטה ברלין ובטניס בורוסיה ברלין. בשנת 2006, בגיל 18, חתם בהמבורג, ושיחק בעונה הראשונה בקבוצת המילואים בלבד. בעונת 2006/07 החל להשתלב בקבוצה הבכירה, וערך את הופעת הבכורה בפברואר 2007 במשחק ליגה מול איינטרכט פרנקפורט, כאשר החליף את מהדי מהדווי-כיא. במקביל המשיך בן חתירה לשחק בקבוצת המילואים. בן חתירה לא מצא את מקומו בקבוצה הבוגרת למרות זאת, ובפגרת החורף של עונת 2008/09 חתם בדיסבורג מהבונדסליגה השנייה על השאלה עד לתום העונה, שהוארכה לאחר מכן לעונה מלאה נוספת. בדיסבורג הפך בן חתירה לשחקן הרכב קבוע וסייע לקבוצה להשתלב בחלק העליון של הטבלה, אך לא הצליח להעפיל עמה לבונדסליגה. בתום ההשאלה, חזר בן חתירה להמבורג, והעביר בה את עונת 2010/11. בעונה זו שיחק לסירוגין בקבוצה הבכירה של המבורג, עמה סיים במקום השמיני בבונדסליגה, ובקבוצת המילואים. את עונת 2011/12 החל בן חתירה בהמבורג, אך עבר לפני סגירת חלון ההעברות של הקיץ לקבוצת נעוריו הרטה ברלין. בעונתו הראשונה של בן חתירה בהרטה ברלין, ירד בן חתירה עם הקבוצה לבונדסליגה השנייה. כבר לאחר עונה אחת, חזרו בן חתירה והרטה ברלין לבונדסליגה, כשהם מסיימים את עונת 2012/13 במקום הראשון בבונדסליגה השנייה. בעונת 2014/15 פחתו באופן משמעותי כמות הדקות שבן חתירה קיבל, ובעונת 2015/16, אותה פתח בהרטה ברלין, כמעט שלא שיחק. בעונה זו, היו לבן חתירה בעיות משמעתיות, ששיאן היה תגרה עם שחקנה של הרטה ברלין מיטשל וייזר, שבגינן שוחרר מהקבוצה לאחר ארבע עונות וחצי, בהן הבקיע 14 שערי ליגה ב-70 הופעות בקבוצה הבכירה בבונדסליגה.

בפברואר 2016 חתם בן חתירה באיינטרכט פרנקפורט, שם שיחק חצי עונה וניצל עם הקבוצה מירידה לאחר מאבקי תחתית וניצחון במבחני ההישרדות מול נירנברג.

באוגוסט 2016 חתם בן חתירה בדארמשטאט 98. בינואר 2017 שוחרר בן חתירה מהקבוצה לאחר שערך במדיה 11 הופעות והבקיע שער אחד. הסיבה לשחרורו מהקבוצה היא קשריו לארגון אנסאר אינטרנשיונל, הממוקם בעיר דיסלדורף, והוגדר על ידי המשרד הפדרלי להגנת החוקה בגרמניה כמזוהה עם הסלפיה, תנועה אסלאמית קיצונית.

בפברואר 2017 חתם בן חתירה בגזיאנטפספור הטורקית עד לתום עונת 2016/17, עם אופציה להארכת החוזה בשנה נוספת.

קריירה בינלאומית
----------------

בן חתירה שיחק בנבחרות הצעירות של גרמניה, ולזכותו שמונה הופעות וארבעה שערים במדי נבחרת גרמניה בכדורגל עד גיל 19. שלושה מהשערים הובקעו באליפות אירופה בכדורגל עד גיל 19 שנערכה בשנת 2007 באוסטריה, אותה סיים כמלך השערים, בצוותא עם קוסטאס מיטרוגלו וקווין מונה-פאקה. בנוסף, לבן חתירה תשע הופעות ושער אחד במדי נבחרת גרמניה בכדורגל עד גיל 21. עם זאת, בן חתירה בחר לייצג את תוניסיה כשחקן בוגר, ומשחק בנבחרת תוניסיה החל משנת 2012. נכון לשנת 2018, בן חתירה לא זומן עד כה לאליפויות אפריקה בכדורגל, וגם לא לסגל של נבחרת תוניסיה למונדיאל 2018.

קישורים חיצוניים
----------------

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
**אברהם בוטביקה** (נולד ב-27 באוקטובר 1963 טריפולי, ממלכת לוב), הוא כדורגלן עבר ישראלי, אשר שיחק בעמדת הקשר והבלם, ומזוהה בעיקר עם קבוצת מכבי יפו.

קורות חייו
----------

### עד העלייה לישראל

אברהם בוטביקה נולד בטריפולי למבורך (ברכני) ולטוני בוטביקה לבית מזרחי. אביו היה סוחר ומשפץ רהיטים משומשים. ב-1967 במהלך מלחמת ששת הימים התחוללו פרעות ביהודי לוב ככלל ויהודי טריפולי בפרט. אספסוף תקף את בני הקהילה ועשרות מקרב 4,000 בני הקהילה נרצחו ונפצעו. בעקבות הפרעות עזבו מרבית יהודי לוב לאיטליה. בטריפולי נותרה קהילה קטנה של 100 נפשות ועימן נמנתה משפחות בוטביקה. אבי המשפחה החליט להישאר ולהמשיך בעסקיו, ובשל האירועים עברה המשפחה להתגורר בסמוך יותר למרכז העיר.

ב-1969, שלהי תקופת שלטונו של אידריס הראשון, מלך לוב השתררה אנרכיה ברחבי הממלכה הלובית. מעט היהודים שנותרו בטריפולי הותקפו תכופות. באביב של אותה השנה תקף המון מוסת, אשר עימו נמנו אנשי משטרת לוב את בתי יהודי העיר. בני משפחת בוטביקה נמלטו מביתם, והסתתרו בעליית הגג בביתה של משפחה מוסלמית אשר התגוררה בסמוך. ההמון התפרץ לבית המשפחה המוסלמית, אך אם המשפחה מסרה שבני משפחת בוטביקה עזבו את העיר ואינם נמצאים, וכך ניצלו חייהם. למחרת היום עלה בידי בני המשפחה להימלט למחנה צבאי איטלקי הסמוך לעיר. משם מולטה המשפחה לאיטליה וממנה במהלך חודש יוני, עלו לישראל.

### בישראל

לאחר הגעתו לישראל התגורר בוטביקה בשכונת יפו ג' בתל אביב-יפו. ב-1974 הצטרף לקבוצת מכבי יפו. ב-1977 הוזמן לנבחרת ישראל בכדורגל עד גיל 17 תחת המאמן משה מאירי ושיחק לצד אלי אוחנה, רוני רוזנטל, בוני גינצבורג ואבי רן. בהמשך שיחק בנבחרת ישראל בכדורגל עד גיל 19, ועד 21, עימה זכה במדליית ארד במשחקי המכביה האחת-עשרה. בעונת 1980/1981 עלה לשחק בקבוצה הבוגרת של מכבי יפו תחת המאמן שמואל פרלמן ומשחקו הראשון היה ב-27 בספטמבר 1980. באותה העונה סיימה מכבי יפו במקום השלישי בליגה הלאומית שהייתה הבכירה בישראל. בוטביקה שיחק במכבי יפו עד 1990, עבר לעונה אחת לקבוצת איחוד צעירי יפו ובהמשך לעונה נוספת בקבוצת הפועל נוה גולן, אשר לאחריה פרש ממשחק פעיל. לאחר פרישתו עסק בוטביקה בחינוך גופני, אימון ילדים ובני נוער בכדורגל, ובכלל זה בעלי צרכים מיוחדים בבתי ספר ומתנ"סים בעיר בת ים.

אברהם בוטביקה נשוי לאביבה והם הורים לשתי בנות וסבים לנכדים.

תארים
-----

הנבחרת האולימפית בכדורגל
* המכביה האחת-עשרה: מדליית ארד

לקריאה נוספת
------------

* ברוך פורמן, **היידה בי-היידה בו** - עלייתה, ירידתה והקמתה מחדש של מכבי יפו, הוצאת תירוש, תל אביב-יפו, 2020.

קישורים חיצוניים
----------------

ויקישיתוף מדיה וקבצים בנושא **אברהם בוטביקה** בוויקישיתוף
* שאול לילוב, הרכש של יפו היה טוב יותר, חדשות, 20 במאי 1984
* רון בן הרצל, אפורים, אבל בכותרות, חדשות, 17 בפברואר 1986
* ילדי קבוצת "בת ים החלוץ", ציינו את יום הזיכרון לשואה ולגבורה, באתר גל גפן, 28 באפריל 2022
* שמעון אלבז, הכדור בידיים שלה: "צוחקים עליי אבל אז הם מקבלים גול ושותקים", באתר batyam.mynet,‏ 1 ביולי 2022

הערות שוליים
------------

1. ↑  יעקב חג'ג'-לילוף, הפרעות בלוב (1967,1948,1945) רקע, מהלך, תוצאות ותגובות, באתר מרכז מורשת יהדות לוב.
2. ↑  ברוך פורמן, **היידה בי-היידה בו** - עלייתה, ירידתה והקמתה מחדש של מכבי יפו, הוצאת תירוש, תל אביב-יפו, 2020, עמודים 198–199. נתונים היסטוריים: ירון משעל
**הצלה מעבר לגבול** (באנגלית: **Beyond Borders**) הוא סרט דרמה חברתי ורומנטי משנת 2003, המתאר מערכת יחסים בין רופא המקדיש את חייו למטרות הומניטריות (אוון) לאשת חברה עשירה (ג'ולי). הסרט בוים על ידי מרטין קמבל ובכיכובם של אנג'לינה ג'ולי וקלייב אוון. המוזיקה המקורית הולחנה על ידי ג'יימס הורנר.

למרות שהסרט מתייחס ונותן ביטוי לעניין האמיתי שמגלה ג'ולי בחייה בקידום סיוע הומנארי במדינות עולם שלישי ולאוכלוסייה במצוקה ולמרות העניין הרב בחייה הפרטיים של השחקנית הסרט נחל כישלון צורב הן בביקורות והן בקופות.

במקביל ליציאת הסרט לבתי הקולנוע, ג'ולי הוציאה לאור אוסף של הערות ופרקים מיומנה המתארים את חוויותיה כשגרירה של רצון טוב מטעם נציבות האו"ם לפליטים (UNHCR) - בדומה לדמותה בסרט.

עלילה
-----

בעודה משתתפת בערב התרמה, שרה הירדן (ג'ולי) אשת חברה אמריקאית נאיבית החיה בלונדון בשנת 1984, עדה לפנייתו הדרמטית של רופא (אוון) לעזרה לארגונו המטפל בפליטים באתיופיה למודת המלחמות, הרעב והעוני. שרה הנשואה להנרי באופורד (לינוס רואץ'), בנו של תעשיין בריטי אמיד, יוצאת בראש משלחת סיוע לאתיופיה. היא נחשפת במסע לעומק הסבל האפריקאי בצל העוני, הבצורת והמושחתות הפוליטית. היא חוזרת לאנגליה לאחר שהות קצרה במחנהו של ד"ר ניק קאלהאן ורומן שמתפתח בין שניהם.

אנו חוזרים ופוגשים בדמויות כעבור 10 שנים. במהלכן הפכה שרה לעובדת של נציבות האו"ם לפליטים בבריטניה והיא מתבקשת לחזור ולעזור שוב לארגונו של ד"ר ניק קאלהאן שהפעם פועל במזרח הרחוק.

הסרט צולם בתאילנד, נמיביה וקנדה.

צוות שחקנים
-----------

* שרה ג'ורדן באופורד (אנג'לינה ג'ולי)
* ד"ר ניק קאלהאן (קלייב אואן)
* שרלוט ג'ורדן (טרי פולו)
* הנרי באופורד (לינוס רואץ')
* אליוט האוזר (נואה אמריך)
* ג'ן שטייגר (יוריק ואן ווגנינגן)
* לארנס באופורד (טימותי וסט)

פרסים
-----

הסרט היה מועמד לשני פרסים: פרס הארגון לסרטים פוליטיים (PFS) לשלום ופרס פטל הזהב לשחקנית הראשית (ג'ולי).

קישורים חיצוניים
----------------

* "הצלה מעבר לגבול", במסד הנתונים הקולנועיים IMDb (באנגלית)
* "הצלה מעבר לגבול", באתר נטפליקס
* "הצלה מעבר לגבול", באתר AllMovie (באנגלית)
* "הצלה מעבר לגבול", באתר Rotten Tomatoes (באנגלית)
* "הצלה מעבר לגבול", באתר Box Office Mojo (באנגלית)
* "הצלה מעבר לגבול", באתר Metacritic (באנגלית)
* "הצלה מעבר לגבול", באתר אידיבי
* "הצלה מעבר לגבול", במסד הנתונים הקולנועיים KinoPoisk (ברוסית)
**מטאפיקס** (באנגלית: **Mattafix**) הייתה להקה בריטית ששילבה סגנונות מוזיקה רבים. חברי הלהקה היו מרלון רודט ופריטש היריג'י (בריטי ממוצא הודי) והם ידועים בזכות הלהיט המוזיקלי שלהם Big City Life.

ביוגרפיה
--------

הלהקה הוקמה ב-2004 על ידי שני המוזיקאים הבריטים רודט והיריג'י. מטאפיקס משלבת סגנונות מוזיקה רבים, ביניהם טריפ הופ, היפ הופ, מוזיקת נשמה, רגאיי ודאנס הול. רודט, ביצע את קטעי השירה בשירים ואילו היריג'י ביצע את קטעי הראפ.

### Signs of struggle (2005–2006)

מטאפיקס הוציאו את הסינגל הראשון שלהם, "11.30 (Dirtiest Trick in Town)", במהדורה מוגבלת בחברת התקליטים Buddhist Punk Records ב-13 בינואר 2005. עם זאת, השיר מעולם לא הגיע למצעד.

הסינגל השני שלהם, Big City Life, יצא לאור על-ידי EMI ב-8 באוגוסט 2005. השיר הפך ללהיט, וכבש את המצעדים בבריטניה, ארצות הברית ובארצות נוספות, ביניהן ישראל. הסינגל יצא גם כחלק ממשחק הווידאו המצליח 2006 FIFA World Cup Germany, שפותח על-ידי EA Sports והיה השיר הראשון והיחידי של הצמד שנכלל בסדרת המשחקים.

בתחילת 2006 יצא אלבום הבכורה של הצמד, "Signs Of A Struggle". האלבום זכה לביקורות חיוביות ואף זכה להצלחה באירופה.

הסינגל הרביעי שלהם, "To & Fro", יצא לאור ב-13 במרץ 2006.

### Rhythm & Hymns (2007–2009)

ב-7 בספטמבר 2007, מטאפיקס הוציאו את "Living Darfur", הסינגל הראשון שנלקח מאלבומם השני "Rhythm & Hymns" היה זמין להורדה בלבד תחילה, אך בסוף יצא לאור כדיסק ב-22 באוקטובר 2007. בוידאו קליפ של הסינגל מופיע מאט דיימון בתחילת הווידאו. הסינגל הוצג כחלק מקמפיין "Save Darfur", כעזרה לעמותות הומניטריות הפועלות באזור, הלהקה צילמה סרטון לשיר במחנות הפליטים באזור. הסרטון הפך לפופולרי ביותר ביוטיוב ועד היום הוא הקליפ היחיד של קבוצה בינלאומית שצולם באזור מלחמה.

ב-23 בנובמבר 2007, יצא לאור האלבום השני של הלהקה, "Rhythm & Hymns".

### פירוק הלהקה וקריירת הסולו של רודט (2010–הווה)

באפריל 2010, רודט והיריג'י הכריזו באמצעות הפייסבוק שלהם, שהם מפרקים את הלהקה, בשל הרעיונות החדשים השונים שלהם לפרויקטים עתידיים. לאחר פירוק הלהקה, רודט אישר שאלבום הסולו החדש שלו הוא "לא שינוי קיצוני אך הוא בהחלט שונה. יש בו יותר נגינה ויותר עומק". אלבום הסולו הראשון שלו, "Matter Fixed", יצא ב-2 בספטמבר 2011. האלבום הסולו השני שלו "Electric Soul" יצא לאור ב-8 באוגוסט 2014.

הלהקה בישראל
------------

בריאיון לעיתון תל אביב סיפרו חברי הצמד כי את שירם "1130" סימפלו מעשר השניות הראשונות של השיר "חוזה לך ברח" בעיבודו של אלכס וייס. השניים סיפרו כי בין אלפי האלבומים שהם מחזיקים ישנם לא מעט אלבומי רוק ישראלים משנות ה-60 ושנות ה-70. הם אף אירחו את אושיק לוי, מבצע השיר המקורי, בהופעה שערכו בתל אביב ב-2006.

קישורים חיצוניים
----------------

ויקישיתוף מדיה וקבצים בנושא **מטאפיקס** בוויקישיתוף
* אתר האינטרנט הרשמי של מטאפיקס

* מטאפיקס, במסד הנתונים הקולנועיים IMDb (באנגלית)

* מטאפיקס, באתר AllMusic (באנגלית)

* מטאפיקס, באתר MusicBrainz (באנגלית)

* מטאפיקס, באתר דיזר

* מטאפיקס, באתר Discogs (באנגלית)

* מטאפיקס, באתר Songkick (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb15006115m (data)
* GND: 10338486-8
* ISNI: 0000 0001 0724 898X
* MusicBrainz: 032f633a-db44-4ab4-af09-a892de2a8773
* NKC: xx0045913
* SUDOC: 164896961
* VIAF: 141520615
* WorldCat: viaf-141520615

 |
דגל חלדרלנד (יחס 9:13; דה-פקטו 2: 3)
שלט האצולה של חלרה (1379)
**דגל חלדרלנד** (בהולנדית: **Vlag van Gelderland**) הוא דגל מחוז חלדרלנד שבהולנד.

תיאור הדגל
----------

הוא טריקולור אופקי של כחול, צהוב (**זהב**) ושחור.

היסטוריה
--------

חלדרלנד היא אחת המחוזות הגדולים והעתיקים ביותר בהולנד. שלט האצולה של חלרה (משנת 1190) כלל שלושה מעגלים אדומים על רקע זהב (צהוב). בשלהי המאה ה-12 הוחלף הסמל בשלושה שושנים על רקע זהוב. בראשית המאה ה-13 שונה הסמל לאריה מוזהב על רקע כחול עם מלבנים מוזהבים - סמל ששימש את הרוזנים של חלרה. בשנת 1339 הרוזן של חלרה קיבל תואר דוכס והמלבנים הוסרו מהסמל (נותר עליו אריה אדום על רקע מוזהב, כאשר לאריה שני זנבות וכתר). בעקבות מלחמות במאה ה-15 והמאה ה-16 שונו גבולות המחוז, והסמל הועבר בשנת 1543 למחוז זוטפן. בשנת 1802 אומץ של האבירים הנוכחי של חלדרנד.

הדגל אומץ רשמית ב-15 באפריל 1953 על ידי מועצת המחוז (ה-Provinciale Staten). צבעיו מקורם בסמל חלדרלנד אשר בתורו התבסס על שלט האצולה של חלרה (ראו תמונה).

קישורים חיצוניים
----------------

* חלדרלנד, באתר דגלי העולם (באנגלית)

הערות שוליים
------------

1. 1 2 3 4 5 6 7 8  היסטוריה של הסמל של חלדרלנד

| דגלי ממלכת ארצות השפלה |
| --- |
| בית המלוכה ההולנדי | דגלי בית המלוכה ההולנדי |  |
| מדינות הממלכה | הולנד • ארובה • סנט מארטן • קוראסאו |
| מחוזות הולנד | אוברייסל • אוטרכט • דרום הולנד • דרנתה • זיילנד • חלדרלנד • חרונינגן • לימבורג • פלבולנד • פריסלנד • צפון בראבנט • צפון הולנד |
| הולנד הקריבית (טריטוריות מעבר לים) | בונייר • סאבא • סנט אוסטתיוס |
| ערים בהולנד | אמסטרדם • וירט • מאסטריכט • סכוונינגן • רוטרדם |
| דגלים היסטוריים | איי הודו המזרחיים ההולנדיים • האנטילים ההולנדיים • גינאה החדשה ההולנדית • חברת הודו המזרחית ההולנדית • סורינם ההולנדית |
**מסדר אבירי הגריל** (בצרפתית: **Confrérie de la Chaîne des Rôtisseurs**) הוא ארגון גסטרונומי בינלאומי שנוסד בפריז, ומטרתו קידום ושימור של אמנות הבישול וערכים של הערכה וכיבוד מזון ויין גורמה. הארגון פועל ב-84 מדינות בעולם, ביניהן גם סניף ישראלי שנוסד בשנת 1968.

אודות
-----

שורשי הארגון בימי הביניים, בגילדת "צולי האווזים" שנוסדה בצרפת בשנת 1248, שקיבלה זכויות לצליית אווזים ואחר כך סמכויות נוספות בתחום הכנת מזון. בשנת 1610 העניק לארגון מלך צרפת, לואי ה-13 כתב זכויות מלכותי ושלט אצולה, המשמש היום כסמל המסדר.

בשנת 1950 הקימו קבוצה של שפים, ייננים ואנשי מקצוע בתחום הקולינרי (מהבולטים שבהם מבקר המסעדות וסופר האוכל קורנונסקי) את המסדר, שנועד להפגיש בין חובבי מזון גורמה לבין אנשי מקצוע בתחום, כשהם יונקים את מורשתם וסמליהם ממסדר "צולי האווזים" העתיק. החברים במסדר מחלקים לדרגות במערכת היררכית סדורה, לפי מקצוע וותק. טקס הקבלה לארגון כולל השבעה בלטינית וטקס הכתרה מסורתי עם חרבות.

כיום מונה הארגון כ-25,000 חברים בלמעלה משמונים מדינות בעולם. מטה המסדר שוכן בפריז.

המסדר בישראל
------------

סניף הארגון בישראל הוקם בשנת 1968 על ידי עורך הדין מוריס בנין, ובין המצטרפים הראשונים היה משה דיין. נכון ל-2017, מונה הסניף הישראלי כ-150 חברים, ביניהם בולטים הפרופסור רפי קרסו, והשפים חיים כהן, רן שמואלי, צ'רלי פדידה, יוסי שטרית, מאיר אדוני, אביב משה, אייל לביא, שאול בן-אדרת, אסף גרניט, ערן שוורצברד וחוסאם עבאס. הנשיאה הנוכחית של המסדר היא תמי לנצוט ליבוביץ.

הסניף מתכנס אחת לכמה שבועות או חודשים לארוחות חגיגיות במסעדה נבחרת, שעליהן משלם החבר בין 400 ל-500 ש"ח. החברים אינם מחויבים להשתתף בכל האירועים, ובמהלכם נאכפים כללי טקס וקוד לבוש פורמלי, שכולל חליפות לגברים, ושרשראות המסדר עם מדליות בצבעים שונים על הצוואר, לפי דרגת החבר. בהתאמה למטרת הארגון, מדובר בארוחות מוקפדות של מיטב השפים בארץ עם דגש על רמה קולינרית גבוהה. על מנת להתקבל למסדר צריך המועמד לגייס שני ממליצים חברים ולהציג הוכחת בקיאות והערכה לאוכל טוב.

קישורים חיצוניים
----------------

ויקישיתוף מדיה וקבצים בנושא **מסדר אבירי הגריל** בוויקישיתוף
* 

* אתר האינטרנט הרשמי של מסדר אבירי הגריל
* אתר הסניף הישראלי
* ריטה גולדשטיין, מאחורי הקלעים: אבירי המזלג והמצקת, באתר וואלה!, 4 ביולי 2013
* שרית סרדס-טרוטינו, מסדר אבירי הגריל: גורמה, שרשראות וחרבות, באתר ynet, 11 בנובמבר 2008
* מתן שירם, ‏קרניבורים עם תעודות, באתר גלובס, 27 בנובמבר 2003
* וידאו - משה דיין מצטרף למסדר אבירי הגריל, באתר ynet
* אתר למנויים בלבד דפנה ארד, הסודות של מסדר אבירי הגריל, באתר הארץ, 31 במרץ 2013
* סרטונים "אבירי מסדר הגריל" מושבעים על סיפון אוניה בחיפה, באתר ארכיון הסרטים הישראלי בסינמטק ירושלים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007370222705171
* ISNI: 0000 0001 0726 8358
* LCCN: n84201937
* VIAF: 150022104
* WorldCat: lccn-n84201937

 |
כלב רועים גרמני יושב על אחוריו ורצועת הולכה מחוברת לקולרו
**רצועת הולכה** היא אביזר המאפשר שליטה חלקית של אדם בתנועות של בעל חיים, בדרך כלל כלב, המובל קשור ברצועה. קצה אחד של רצועת ההולכה מוחזק בידי האדם המוביל את בעל החיים והקצה השני מחובר לבעל החיים, ישירות לצווארו לקולרו או לרתמתו.

קיימות רצועת הולכה העשויות משרשרת מתכתית, מעור או מחבל. כלב אינו יכול לנתק בעזרת שיניו רצועה שעשויה משרשרת חזקה, אך התפקעות של חוליה אחת בלבד גורמת לניתוק פתאומי של הכלב משליטת בעליו עם כל התוצאות השליליות שעלולות להיגרם מכך. רצועת עור או רצועה סינתטית פחות חזקות, אך התבלותן ניכרת לעין והיא הדרגתית, כך שהבעלים יכול להחליף אותה או לתקן אותה לפני ההינתקות.

רצועות הולכה משמשות גם לצורכי אימון ואילוף בעלי חיים.

חוקים מסוימים, כמו חוק להסדרת הפיקוח על כלבים, מחייבים שימוש ברצועת הולכה בנסיבות מסוימות או באזורים מסוימים ולעיתים אף קובעים את אורך המרבי של הרצועה, כדי להבטיח שליטה של האדם המוביל את הכלב.

לקריאה נוספת
------------

* "אלף את כלבך במו-ידיך" מאת מרדכי סיגל ומתיו מרגוליס, הוצאת לדורי

קישורים חיצוניים
----------------

ויקישיתוף מדיה וקבצים בנושא **רצועת הולכה** בוויקישיתוף
**אנדרה לוט** (בצרפתית: **André Lhote**‏; 5 ביולי 1885 – 24 בינואר 1962) היה צייר קוביסטי צרפתי של נושאי דמות, נופים ודומם. הוא היה גם פעיל ומשפיע מאוד כמורה וככותב על אמנות.

ראשית חייו
----------

לוט נולד ב-5 ביולי 1885 בבורדו, צרפת, למד גילוף בעץ ופיסול מגיל 12, כשאביו מסר אותו ליצרן רהיטים מקומי כדי להכשירו כפסל בעץ. הוא נרשם לבית הספר לאמנויות יפות בבורדו בשנת 1898 ולמד פיסול דקורטיבי עד 1904. 

בזמן שהותו שם, הוא החל לצייר בזמנו הפנוי ועזב את הבית בשנת 1905, ועבר לסטודיו משלו להתמסר לציור. הוא הושפע מגוגן וסזאן וקיים את תערוכתו האישית האישית הראשונה בגלריה דרואט בשנת 1910, ארבע שנים לאחר שעבר לפריז.

קריירה
------

לאחר שעבד בתחילה בסגנון פוביזם, עבר לוט לקוביזם. הוא צמח לצד כמה מאבות האמנות המודרנית, כולל דושאן ואחרים.

פרוץ מלחמת העולם הראשונה קטע את עבודתו, ולאחר שחרורו מהצבא בשנת 1917, הוא הפך לאחד מקבוצת הקוביסטים שנתמכו על ידי ליאון רוזנברג. בשנת 1918 הוא הקים כתב עת לאמנות אליו תרם מאמרים על תורת האמנות עד 1940.
לוט לימד באקדמיה נוטרדאם דה שאנז בין השנים 1918 עד 1920, ומאוחר יותר לימד בבתי ספר אחרים בפריז - כולל באקדמיה גראנד שומיאר. כמו כן הקים בית ספר משלו, האקדמיה אנדרה לוט במונפרנאס בשנת 1922.

לוט הרצה על אמנות בצרפת ובמדינות אחרות, כולל בלגיה, אנגליה, איטליה, משנות החמישים גם במצרים ובברזיל. במצרים עבד עם הציירת המצריה אפת נאגי תוך שימוש בארכאולוגיה מצרית כנושא לעבודתם. 

עבודתו זכתה בפרס הראשון בציור לשנת 1955, וועדת הפיסול של אונסק"ו מינתה אותו לנשיא של האגודה הבינלאומית לציירים, חרטים ופסלים.

לוט נפטר בפריז בשנת 1962.

קישורים חיצוניים
----------------

ויקישיתוף מדיה וקבצים בנושא **אנדרה לוט** בוויקישיתוף
* אנדרה לוט, באתר אנציקלופדיה בריטניקה (באנגלית)
* כתבי אנדרה לוט בפרויקט גוטנברג (באנגלית)
* אנדרה לוט באתר ArtCyclopedia
* אנדרה לוט באתר andre-lhote.org
* אנדרה לוט ותלמידיו הבינלאומיים - 13 מאמרים
* חמש יצירות אמנות של אנדרה לוט באתר Art UK

הערות שוליים
------------

1. ↑  André Lhote | French artist, Encyclopedia Britannica (באנגלית)
2. ↑  Hugh Lane Municipal Gallery of Modern Art, **Images and Insights**, Hugh Lane Municipal Gallery of Modern Art, 1993, מסת"ב 978-0-9514246-3-6. (באנגלית)
3. ↑  Reginald Howard Wilenski, **Modern French Painters**, Harcourt, Brace, 1949. (באנגלית)
4. ↑  "PIONEERS: Saad El-Khadem and Effat Nagy Museum: Recharge your inspiration". *Masress*. נבדק ב-2021-04-20.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007264410505171
* AGSA: 4446
* BIBSYS: 90139619
* BNE: XX999701
* BnF: cb13091531b (data)
* CiNii: DA01965272
* GND: 118998250
* ISNI: 0000 0001 1029 2092
* KulturNav: adef06a4-b232-482b-a665-33dd743da6ff
* LCCN: n86834844
* Léonore: 234726
* NGV: 19023
* NKC: xx0076026
* NLA: 35787667
* NSK: 000036023
* NTA: 070669775
* RERO: 02-A003518844
* RKD: 49877
* SNAC: w65h7qnd
* SUDOC: 02698931X
* TePapa: 1368
* Trove: 1087982
* ULAN: 500003416
* VcBA: 495/281543
* VIAF: 71528345
* WorldCat: lccn-n86834844

 |
|  |
| --- |
| **יש לשכתב ערך זה**. ייתכן שהערך מכיל טעויות, או שהניסוח וצורת הכתיבה שלו אינם מתאימים. |
| אתם מוזמנים לסייע ולתקן את הבעיות, אך אנא אל תורידו את ההודעה כל עוד לא תוקן הדף. ייתכן שתמצאו פירוט בדף השיחה. |

**סקיפר** (בעברית: **מֵשיט**) הוא קברניט של ספינה קטנה, בדרך כלל של ספינת דיג, סירת מנוע (שאינה ספינת דיג) או יאכטה.

רישיון סקיפר בישראל
-------------------

ישנן מספר דרגות הסמכה לסקיפר, בישראל נדרש סקיפר להיות בעל הכשרה מקצועית ורישיון משיט 30 מטעם רשות הספנות והנמלים אשר במשרד התחבורה והבטיחות בדרכים.

רישיון סקיפר (משיט 30) הוא רישיון שיט חופי (המתיר להפליג עד 12 מייל מהחוף) להשטת כל כלי שיט עד לאורך 24 מטר, למעט אופנוע ים. בישראל, תחום מי החופין הורחב.

רישיון סקיפר של משרד התחבורה מותנה במעבר של 4 מבחני תאוריה עיוניים (ימאות, ניווט חופי, מכונה - מנוע, ניווט מכשירים) וטסט מעשי, ואישור רפואי כללי הכולל בדיקת שמיעה וראיה.

כדי להפליג בשייט בינלאומי, כלומר לחצות מים טריטוריאליים ממדינה למדינה, ישנו צורך ברישיון סקיפר משיט 60 אותו ניתן להוציא רק שנה לאחר הוצאת רישיון משיט 30. מגיש הבקשה לרישיון משיט 60 נדרש להוכיח השתתפות בהפלגה או הפלגות בינלאומיות במשך כולל של 8 ימים לפחות. ימים אלה נקראים 'ימי ים' והם נדרשים להיות חתומים על ידי משיט 60 אחר (משיט הסירה במסע הבינלאומי אשר חותם על מסמך מטעם רשות התחבורה והספנות בישראל), קורס עזרה ראשונה בהיקף של 44 שעות וכן תעודת שרת רדיו מוגבל תג"מ או מוגבל תג"מ בזיקה ל - GMDSS מטעם משרד התקשורת.

קישורים חיצוניים
----------------

ויקישיתוף מדיה וקבצים בנושא **סקיפר** בוויקישיתוף
* אבי שאולי, לשוט ביאכטה? גם אתם יכולים, באתר ynet, 17 באוגוסט 2007
* קרן צור, איך לבחור קורס סקיפרים, באתר כלכליסט, 15 במרץ 2009
* מיקי ויינשטיין, איך תשיגו רישיון משיט 60, באתר וואלה, 28 באוקטובר 2021
* עדן אגרנטי, סקיפר, או חולם להיות?, באתר כלבו חיפה, 2 בנובמבר 2021

הערות שוליים
------------

1. ↑  מֵשִׁיט במילון כלי שיט קטנים ומעגנות [ימאות] (תשע"ג), באתר האקדמיה ללשון העברית
2. ↑  מערכת המצוקה והבטיחות הימית הגלובלית (אנגלית: Global Maritime Distress and Safety System, בראשי תיבות: (GMDSS).
**חוה מוֹנד** (נולדה ב-1984) היא דוגמנית ומגישת טלוויזיה ישראלית. היא הדוגמנית המפורסמת הראשונה המגדירה את עצמה דתייה. נולדה בצפת ומחזיקה באזרחות ישראלית ובריטית.

ראשית חייה
----------

חוה מונד נולדה ב-1984, שנייה מבין ארבעה אחים, למשפחה דתית בצפת, ולמדה בתיכון דתי לבנות בעיר (אולפנית צפת). כשהייתה בת 16 טיילה עם דודתה בלונדון ושם ניגשה אליה נציגה מטעם סוכנות הדוגמניות "select" והציעה לה לדגמן. היא סירבה ואמרה שהיא דתייה וכן שהיא לא סיימה תיכון. בסוכנות חיכו שתסיים את לימודיה וכן שנה נוספת בה שירתה בשירות לאומי, ואז החתימו אותה על חוזה דוגמנות.

קריירת הדוגמנות
---------------

מונד עבדה עבור בתי אופנה ידועים כגון קלווין קליין, ראלף לורן, שאנל ואיב סאן לורן.
היא הייתה הדוגמנית הראשית בקמפיין ארמני ג'ינס לשנת 2004/2005, בקמפיין מוצרי השיער של פנטיין, וכן בקמפיין למשקה בייליס. בישראל שימשה במשך ארבע שנים (2008-2011) הפרזנטורית הראשית של רשת האופנה הישראלית דיסקרט, וכן של רשת האופנה ZIP וטבע נאות.
היא הופיעה בשער המגזין טיימס ובכתבות בקוסמופוליטן ובמגזינים רבים אחרים.

קריירת טלוויזיה
---------------

בשנת 2011 החלה מונד להנחות תוכנית פאנל בערוץ 10 בשם אשת חיל - תוכנית דת ומסורת נשית המארחת פאנל נשים שדנות בנושאים שונים.

דתיותה
------

מונד נולדה וגדלה בבית דתי והתחנכה במוסדות חינוך דתיים. בנערותה הדריכה תקופה בתנועת הנוער בני עקיבא.

מעידה על עצמה ששומרת שבת ואוכלת כשר, וכן שמתפללת מדי יום למרות סדר יומה העמוס. עקב היותה דתייה מעמידה בחוזיה תנאים שנחשבים לעיתים חריגים בענף הדוגמנות: היא לא מדגמנת בגדי ים ולבני נשים מטעמי צניעות, ולא מצטלמת בשבת.

משפחה
-----

מונד נשואה לאיש העסקים ארני גוזלן והם מתגוררים עם ילדיהם בלונדון.

קישורים חיצוניים
----------------

* הדף של חווה מונד ב'פאשן מודל דיירקטורי'
* מורן שריר, ביקורת טלוויזיה, אשת חיל מי ימצא?, באתר הארץ, 18 בדצמבר 2011
* מעין יובל, חוה מונד: "לעולם לא תתפסו אותי עם חולצת בטן", באתר nrg‏, 21 באוקטובר 2013
* אתר למנויים בלבד  יניב חלילי, "אף אמא דתייה לא רוצה בת דוגמנית", באתר "ידיעות אחרונות", 9 באוקטובר 2018

הערות שוליים
------------

1. ↑  קדמו לה דוגמניות דתיות ואף חרדיות, אך היא הראשונה שזוכה בפרסום בינלאומי.
2. ↑  מוריה זלצר-וולשטיין, הדוגמנית חוה מונד: אני לא פחות דתייה, באתר ynet, 25 באפריל 2007.
מלון גראנד ויו בוואדי מוסא
**ואדי מוסא** (בערבית: **وادي موسى** - "ואדי משה") היא עיירה במחוז מעאן שבדרום ירדן, הידועה בעיקר כיישוב הסמוך ביותר לפטרה וכשער הביקור אליה. העיירה שנודעה בעבר בשם "אלג'י", שוכנת בעמק הנהר שאת שמו היא נושאת כיום, ואורכה הוא כחמישה קילומטרים ממזרח למערב, החל במעיין "עין מוסא" בצידה המזרחי ועד לשער הכניסה אל פטרה במערבה. 

משמעות שמה של העיירה הוא "ואדי משה", ולפי המסורת[דרושה הבהרה], במעיין "עין מוסא" הכה משה בסלע והוציא ממנו מים. הנבטים הקימו מפעל מים אשר הוביל את מי המעיין אל פטרה, וכיום ניצב מעליו מבנה פשוט הנושא שלוש כיפות.

עד שנת 1994 שכן בוואדי מוסא יישוב כפרי בדואי חסר חשיבות מיוחדת, אך עם חתימת הסכם השלום בין ישראל לירדן והתגברות תנועת התיירים אל פטרה, החל היישוב להתפתח במהירות ושינה את אופיו לחלוטין. בשנת 2004 התגוררו בנפת פטרה שלה משמש ואדי מוסא כמרכז מנהלי, 23,840 איש, ולפי הערכה חיו בה בשנת 2009 כ-26,100 איש. כלכלת העיירה נסמכת כמעט לחלוטין על התיירות, ושוכנים בה עשרות בתי מלון, מסעדות ושירותים אחרים לתיירים. בוואדי מוסא שוכן בית הספר "פטרה" לארכאולוגיה, תיירות ומלונאות של אוניברסיטת אל-חוסיין בין טלאל במעאן, אשר נוסד בשנת 2004 והיה הראשון מסוגו בירדן.

ערים תאומות
-----------

* ישראלישראל ביתר עילית, ישראל (מ־נובמבר 1994)

בנובמבר 1994, ברוח הסכם השלום בין ישראל וירדן, נחתם הסכם ערים תאומות עם העיר החרדית ביתר עילית.

קישורים חיצוניים
----------------

ויקישיתוף מדיה וקבצים בנושא **ואדי מוסא** בוויקישיתוף

הערות שוליים
------------

1. ↑  עין מוסא
2. ↑  אתר אוניברסיטת אל-חוסיין בין טלאל
3. ↑  דב אלביום, כתבה בידיעות אחרונות על ההסכם. ‏6 בנובמבר 1994

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007375102505171
* GND: 10354390-9
* NKC: ge629083
* VIAF: 235908177
* WorldCat (עם VIAF): 235908177

 |